title: 2006/592/EY: Neuvoston päätös, tehty 5 päivänä toukokuuta 2006 , Euroopan yhteisön ja Singaporen tasavallan hallituksen välisen tiettyjä lentoliikenteen näkökohtia koskevan sopimuksen allekirjoittamisesta ja väliaikaisesta soveltamisesta

text:
               6.9.2006

               FI

               Euroopan unionin virallinen lehti

               L 243/21

         NEUVOSTON PÄÄTÖS,
   tehty 5 päivänä toukokuuta 2006,
   Euroopan yhteisön ja Singaporen tasavallan hallituksen välisen tiettyjä lentoliikenteen näkökohtia koskevan sopimuksen allekirjoittamisesta ja väliaikaisesta soveltamisesta
   (2006/592/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 80 artiklan 2 kohdan yhdessä 300 artiklan 2 kohdan ensimmäisen alakohdan ensimmäisen virkkeen kanssa,
   ottaa huomioon komission ehdotuksen,
   sekä katsoo seuraavaa:

               (1)

               Neuvosto valtuutti 5 päivänä kesäkuuta 2003 komission aloittamaan kolmansien maiden kanssa neuvottelut voimassa olevien kahdenvälisten sopimusten tiettyjen määräysten korvaamisesta yhteisön kanssa tehtävillä sopimuksilla.

               (2)

               Komissio on neuvotellut yhteisön puolesta Singaporen tasavallan hallituksen kanssa sopimuksen tietyistä lentoliikenteen näkökohdista. Näissä neuvotteluissa se on noudattanut menettelyjä ja ohjeita, jotka on esitetty komission valtuuttamisesta aloittamaan neuvottelut kolmansien maiden kanssa voimassa olevien kahdenvälisten sopimusten tiettyjen määräysten korvaamisesta yhteisön kanssa tehtävillä sopimuksilla tehdyn neuvoston päätöksen liitteessä.

               (3)

               Komission neuvottelema sopimus olisi allekirjoitettava ja sitä olisi sovellettava väliaikaisesti sillä varauksella, että se tehdään lopullisesti myöhemmin,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta Euroopan yhteisön ja Singaporen tasavallan välinen tiettyjä lentoliikenteen näkökohtia koskeva sopimus sillä edellytyksellä, että neuvosto tekee päätöksen sopimuksen tekemisestä.
   Sopimuksen teksti on tämän päätöksen liitteenä.
   2 artikla
   Neuvoston puheenjohtaja oikeutetaan nimeämään yksi tai useampi henkilö, jolla on valtuudet allekirjoittaa sopimus yhteisön puolesta sillä edellytyksellä, että sopimus tehdään.
   3 artikla
   Sopimusta sovelletaan väliaikaisesti sen voimaantuloon saakka sitä päivää seuraavan kuukauden ensimmäisestä päivästä, jona osapuolet ovat ilmoittaneet toisilleen tätä varten tarvittavien menettelyjen saattamisesta päätökseen.
   4 artikla
   Neuvoston puheenjohtaja oikeutetaan antamaan sopimuksen 7 artiklan 2 kohdassa tarkoitettu ilmoitus.

      Tehty Brysselissä 5 päivänä toukokuuta 2006.

            Neuvoston puolesta

            Puheenjohtaja

         K.-H. GRASSER

    ---documentbreak---

               6.9.2006

               FI

               Euroopan unionin virallinen lehti

               L 243/22

         Euroopan yhteisön ja Singaporen tasavallan hallituksen
   SOPIMUS
   tietyistä lentoliikenteen näkökohdista
   EUROOPAN YHTEISÖ
   ja
   SINGAPOREN TASAVALLAN HALLITUS (jäljempänä ’Singapore’),
   (jäljempänä yhdessä ’sopimuspuolet’),
   jotka
   PANEVAT MERKILLE, että Euroopan yhteisöjen tuomioistuin on todennut useiden jäsenvaltioiden kolmansien maiden kanssa tekemien kahdenvälisten sopimusten eräiden määräysten olevan yhteensopimattomia Euroopan yhteisön oikeuden kanssa,
   TOTEAVAT, että monien Euroopan yhteisön jäsenvaltioiden ja Singaporen välillä on tehty kahdenvälisiä lentoliikennesopimuksia, joissa on tällaisia määräyksiä, ja että jäsenvaltioilla on velvollisuus toteuttaa kaikki asianmukaiset toimenpiteet näiden sopimusten ja Euroopan yhteisön perustamissopimuksen välisen yhteensopimattomuuden poistamiseksi,
   TOTEAVAT, että Euroopan yhteisöllä on yksinomainen toimivalta eräiden sellaisten näkökohtien osalta, jotka voivat sisältyä Euroopan yhteisön jäsenvaltioiden ja kolmansien maiden kahdenvälisiin lentoliikennesopimuksiin,
   TOTEAVAT, että johonkin jäsenvaltioon sijoittautuneilla yhteisön lentoliikenteen harjoittajilla on Euroopan yhteisön oikeuden nojalla oikeus syrjimättömään pääsyyn kyseisen jäsenvaltion ja kolmansien maiden välisille lentoreiteille,
   OTTAVAT HUOMIOON, että Euroopan yhteisön ja tiettyjen kolmansien maiden välillä on tehty sopimuksia, joiden mukaan näiden kolmansien maiden kansalaiset voivat olla omistajina lentoyhtiöissä, joilla on Euroopan yhteisön lainsäädännön mukainen toimilupa,
   TUNNUSTAVAT, että Euroopan yhteisön jäsenvaltioiden ja Singaporen kahdenvälisten lentoliikennesopimusten määräysten saattaminen täysin Euroopan yhteisön oikeuden mukaisiksi auttaa turvaamaan Euroopan yhteisön ja Singaporen välisen lentoliikenteen jatkuvuuden ja kehittämisen,
   TOTEAVAT, ettei tällä sopimuksella tarvitse olla vaikutusta niihin Euroopan yhteisön jäsenvaltioiden ja Singaporen kahdenvälisten lentoliikennesopimusten määräyksiin, jotka eivät ole yhteisön oikeuden vastaisia,
   TOTEAVAT, että Euroopan yhteisön tarkoituksena ei ole lisätä tällä sopimuksella Euroopan yhteisön ja Singaporen välisen lentoliikenteen kokonaismäärää tai vaikuttaa yhteisön lentoliikenteen harjoittajien ja Singaporen lentoliikenteen harjoittajien väliseen tasapainoon taikka voimassa olevien kahdenvälisten lentoliikennesopimusten liikenneoikeuksia koskevien määräysten tulkintaan,
   OVAT SOPINEET SEURAAVAA:
   1 artikla
   Yleiset määräykset
   1.   Tässä sopimuksessa ’jäsenvaltioilla’ tarkoitetaan Euroopan yhteisön jäsenvaltioita; ’sopimuspuolella’ tarkoitetaan tämän sopimuksen sopimuspuolta; ’osapuolella’ tarkoitetaan asianomaisen kahdenvälisen lentoliikennesopimuksen sopimuspuolta; ’lentoliikenteen harjoittajalla’ tarkoitetaan myös lentoyhtiötä; ’Euroopan yhteisön alueella’ tarkoitetaan jäsenvaltioiden alueita, joihin sovelletaan Euroopan yhteisön perustamissopimusta.
   2.   Kun jossain liitteessä I mainitussa sopimuksessa viitataan kyseisen sopimuksen osapuolena olevan jäsenvaltion kansalaisiin, tämän on katsottava viittaavan Euroopan yhteisön jäsenvaltioiden kansalaisiin.
   3.   Kun jossain liitteessä I mainitussa sopimuksessa viitataan kyseisen sopimuksen osapuolena olevan jäsenvaltion lentoliikenteen harjoittajiin tai lentoyhtiöihin, tämän on katsottava viittaavan tämän jäsenvaltion nimeämiin lentoliikenteen harjoittajiin tai lentoyhtiöihin.
   2 artikla
   Nimeäminen, liikennöintiluvat ja niiden peruuttaminen
   1.   Tämän artiklan 3 kohdan määräykset ovat ensisijaisia liitteessä II olevassa a kohdassa lueteltujen artiklojen niihin määräyksiin nähden, jotka koskevat asianomaisen jäsenvaltion suorittamaa lentoliikenteen harjoittajan nimeämistä ja Singaporen lentoliikenteen harjoittajalle myöntämiä liikennöintilupia ja muita lupia sekä 4 kohdan määräykset ensisijaisia niihin liitteessä II olevassa b kohdassa lueteltujen artiklojen niihin määräyksiin nähden, jotka koskevat lentoliikenteen harjoittajan liikennöintilupien tai muiden lupien epäämistä, peruuttamista, tilapäistä peruuttamista tai rajoittamista.
   2.   Tämän artiklan 3 kohdan määräykset ovat ensisijaisia liitteessä II olevassa a kohdassa lueteltujen artiklojen niihin määräyksiin nähden, jotka koskevat Singaporen suorittamaa lentoliikenteen harjoittajan nimeämistä ja asianomaisen jäsenvaltion lentoliikenteen harjoittajalle myöntämiä liikennöintilupia ja muita lupia sekä 4 kohdan määräykset ensisijaisia liitteessä II olevassa b kohdassa lueteltujen artiklojen niihin määräyksiin nähden, jotka koskevat lentoliikenteen harjoittajan liikennöintilupien tai muiden lupien epäämistä, peruuttamista, tilapäistä peruuttamista tai rajoittamista, jos asianomainen jäsenvaltio vahvistaa 3 ja 4 kohdan säännösten soveltamisen.
   3.   Saatuaan tiedon nimeämisestä ja nimettyjen lentoliikenteen harjoittajien hakemukset, jotka on toimitettu määrätyssä muodossa ja määrättyjä menettelyjä noudattaen, kunkin osapuolen on, jollei 4 ja 5 kohdassa toisin määrätä, annettava kyseiset liikennöintiluvat ja muut luvat viivytyksettä, jos seuraavat edellytykset täyttyvät:

               a)

               kun on kyse jäsenvaltion nimeämästä lentoliikenteen harjoittajasta:

                           i)

                           lentoliikenteen harjoittaja on sijoittautunut nimeävän jäsenvaltion alueelle Euroopan yhteisön perustamissopimuksen mukaisesti ja sillä on jäsenvaltion myöntämä Euroopan yhteisön lainsäädännön mukainen voimassa oleva liikennelupa; ja

                           ii)

                           lentoliikenteen harjoittaja on lentotoimintaluvan myöntämisestä vastaavan jäsenvaltion jatkuvan ja tehokkaan lakisääteisen valvonnan alainen ja asianomainen ilmailuviranomainen on mainittu selvästi nimeämisessä; ja

                           iii)

                           lentoliikenteen harjoittajan päätoimipaikka on voimassa olevan liikenneluvan myöntäneen jäsenvaltion alueella; ja

                           iv)

                           lentoliikenteen harjoittaja on joko suoraan tai osake-enemmistön kautta jäsenvaltioiden ja/tai jäsenvaltioiden kansalaisten ja/tai muiden liitteessä III lueteltujen valtioiden ja/tai niiden kansalaisten omistuksessa ja tosiasiallisessa määräysvallassa;

               b)

               kun on kyse Singaporen nimeämästä lentoliikenteen harjoittajasta:

                           i)

                           lentoliikenteen harjoittaja on Singaporen jatkuvan ja tehokkaan lakisääteisen valvonnan alainen; ja

                           ii)

                           sen päätoimipaikka on Singaporessa.

         4.   Kumpikin osapuoli voi evätä tai peruuttaa kokonaan tai tilapäisesti toisen osapuolen nimeämän lentoliikenteen harjoittajan liikennöintiluvat tai muut luvat tai rajoittaa niiden käyttöä, jos

               a)

               kun on kyse jäsenvaltion nimeämästä lentoliikenteen harjoittajasta:

                           i)

                           lentoliikenteen harjoittaja ei ole sijoittautunut nimeävän jäsenvaltion alueelle Euroopan yhteisön perustamissopimuksen mukaisesti tai sillä ei ole Euroopan yhteisön lainsäädännön mukaista voimassa olevaa liikennelupaa; tai

                           ii)

                           lentoliikenteen harjoittaja ei ole lentotoimintaluvan myöntämisestä vastaavan jäsenvaltion jatkuvan ja tehokkaan lakisääteisen valvonnan alainen tai asianomaista ilmailuviranomaista ei ole mainittu selvästi nimeämisessä; tai

                           iii)

                           lentoliikenteen harjoittajan päätoimipaikka ei ole voimassa olevan liikenneluvan myöntäneen jäsenvaltion alueella; tai

                           iv)

                           lentoliikenteen harjoittaja ei ole joko suoraan tai osake-enemmistön kautta jäsenvaltioiden ja/tai jäsenvaltioiden kansalaisten ja/tai muiden liitteessä III lueteltujen valtioiden ja/tai niiden kansalaisten omistuksessa ja tosiasiallisessa määräysvallassa; tai

                           v)

                           voidaan osoittaa, että harjoittamalla tämän sopimuksen mukaisia liikenneoikeuksiaan reitillä, johon sisältyy toisessa jäsenvaltiossa sijaitseva paikka, mukaan luettuna toiminta, jota markkinoidaan kauttakulkuliikenteenä tai joka täyttää kauttakulkuliikenteen edellytykset, lentoliikenteen harjoittaja tosiasiassa kiertäisi Singaporen ja kyseisen toisen jäsenvaltion välisessä sopimuksessa määrättyjä liikenneoikeuksia koskevia rajoituksia; tai

                           vi)

                           liikenteenharjoittajalla on jäsenvaltion myöntämä lentotoimintalupa, Singaporella ja kyseisellä jäsenvaltiolla ei ole kahdenvälistä lentoliikennesopimusta ja voidaan osoittaa, että esitetyn liikenteen harjoittamiseen tarvittavia liikenneoikeuksia ei ole vastavuoroisesti yhden tai useamman Singaporen nimetyn liikenteenharjoittajan saatavilla;

               b)

               kun on kyse Singaporen nimeämästä lentoliikenteen harjoittajasta:

                           i)

                           lentoliikenteen harjoittaja ei ole Singaporen jatkuvan ja tehokkaan lakisääteisen valvonnan alainen; tai

                           ii)

                           sen päätoimipaikka ei ole Singaporessa.

         5.   Singapore ei saa 4 kohdan mukaista oikeutta harjoittaessaan syrjiä jäsenvaltioiden lentoliikenteen harjoittajia kansallisuuden perusteella, sanotun kuitenkaan rajoittamatta tämän artiklan 4 kohdan a alakohdan v ja vi alakohdan mukaisten Singaporen oikeuksien soveltamista.
   3 artikla
   Lakisääteiseen valvontaan liittyvät oikeudet
   1.   Tämän artiklan 2 kohdan määräyksillä täydennetään liitteessä II olevassa c kohdassa lueteltuja artikloja.
   2.   Jos jäsenvaltio (ensimmäinen jäsenvaltio) on nimennyt lentoliikenteen harjoittajan, jonka lakisääteisestä valvonnasta ja sen jatkuvuudesta vastaa jokin toinen jäsenvaltio, lentoliikenteen harjoittajan nimenneen ensimmäisen jäsenvaltion ja Singaporen välisen sopimuksen turvallisuusmääräysten nojalla Singaporelle kuuluvia oikeuksia sovelletaan myös kyseisen toisen jäsenvaltion toteuttamaan turvallisuusvaatimusten hyväksymiseen, noudattamiseen tai ylläpitämiseen sekä kyseisen lentoliikenteen harjoittajan liikenneluvan myöntämiseen.
   4 artikla
   Kuljetustariffit Euroopan yhteisön sisällä
   1.   Tämän artiklan 2 kohdan määräyksillä täydennetään liitteessä II olevassa d kohdassa lueteltuja artikloja.
   2.   Tariffeihin, joita Singaporen nimeämät lentoliikenteen harjoittajat perivät kokonaan Euroopan yhteisön alueella tapahtuvasta kuljetuksesta sellaisen liitteessä I mainitun sopimuksen nojalla, johon sisältyy liitteessä II olevassa d kohdassa mainittu määräys, sovelletaan Euroopan yhteisön lainsäädäntöä. Euroopan yhteisön lainsäädäntöä sovelletaan syrjimättömällä tavalla.
   5 artikla
   Sopimuksen liitteet
   Tämän sopimuksen liitteet ovat sen erottamaton osa.
   6 artikla
   Tarkistaminen tai muuttaminen
   Sopimuspuolet voivat milloin tahansa yhteisellä suostumuksella tarkistaa tai muuttaa tätä sopimusta.
   7 artikla
   Voimaantulo
   1.   Tämä sopimus tulee voimaan päivänä, jona sopimuspuolet ovat ilmoittaneet kirjallisesti toisilleen, että sopimuksen voimaan saattamisen edellyttämät sisäiset menettelyt on saatettu päätökseen.
   2.   Sen estämättä, mitä 1 kohdassa määrätään, sopimuspuolet sopivat soveltavansa sopimusta väliaikaisesti sitä päivää seuraavan kuukauden ensimmäisestä päivästä, jona sopimuspuolet ovat ilmoittaneet toisilleen tätä varten tarvittavien menettelyjen saattamisesta päätökseen.
   3.   Jäsenvaltioiden ja Singaporen väliset sopimukset ja muut järjestelyt, jotka eivät vielä ole tulleet voimaan tämän sopimuksen allekirjoituspäivänä ja joita ei sovelleta väliaikaisesti, luetellaan liitteessä I olevassa b kohdassa. Tätä sopimusta sovelletaan kaikkiin tällaisiin sopimuksiin ja järjestelyihin, kun ne tulevat voimaan tai kun niitä sovelletaan väliaikaisesti.
   8 artikla
   Voimassaolon päättyminen
   1.   Jos jokin liitteessä I mainittu sopimus irtisanotaan, kaikkien tämän sopimuksen määräysten, jotka liittyvät kyseiseen liitteessä I mainittuun sopimukseen, voimassaolo päättyy samaan aikaan.
   2.   Jos kaikki liitteessä I mainitut sopimukset irtisanotaan, tämän sopimuksen voimassaolo päättyy samaan aikaan.

      TÄMÄN VAKUUDEKSI alla mainitut asianmukaisesti valtuutetut edustajat ovat allekirjoittaneet tämän sopimuksen.
      Tämä sopimus on tehty Luxemburgissa yhdeksäntenä päivänä kesäkuuta vuonna kaksituhattakuusi kahtena kappaleena englannin, espanjan, hollannin, italian, kreikan, latvian, liettuan, maltan, portugalin, puolan, ranskan, ruotsin, saksan, slovakin, sloveenin, suomen, tanskan, tšekin, unkarin ja viron kielellä. Mahdollisissa erimielisyystapauksissa englanninkielinen toisinto on todistusvoimainen.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Por el Gobierno de la República de Singapur
         Za vládu Singapurské republiky
         For Republikken Singapores regering
         Für die Regierung der Republik Singapur
         Singapuri Vabariigi valitsuse nimel
         Για την κυβέρνηση της Δημοκρατίας της Σιγκαπούρης
         For the Government of the Republic of Singapore
         Pour le gouvernement de la République de Singapour
         Per il governo della Repubblica di Singapore
         Singapūras Republikas valdības vārdā
         Singapūro Respublikos Vyriausybės vardu
         A Szingapúri Köztársaság Kormánya részéről
         Għall-Gvern tar-Repubblika ta' Singapor
         Voor de regering van de Republiek Singapore
         W imieniu Rządu Republiki Singapuru
         Pelo Governo da República de Singapura
         Za vládu Singapurskej republiky
         Za vlado Singapurske republike
         Singaporen tasavallan hallituksen puolesta
         För Republiken Singapores regering

   LIITE I
   Luettelo tämän sopimuksen 1 artiklassa tarkoitetuista sopimuksista

               a)

               Singaporen tasavallan ja Euroopan yhteisön jäsenvaltioiden väliset lentoliikennesopimukset, jotka on tehty tai allekirjoitettu ja/tai joita sovelletaan väliaikaisesti tämän sopimuksen allekirjoituspäivänä

                           —

                           Itävallan liittohallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 8 päivänä elokuuta 1978, sellaisena kuin se on muutettuna, jäljempänä ’Singapore–Itävalta-sopimus’;

                           —

                           Belgian kuningaskunnan hallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 29 päivänä toukokuuta 1967, sellaisena kuin se on muutettuna, jäljempänä ’Singapore–Belgia-sopimus’;

                           —

                           Singaporen tasavallan hallituksen ja Kyproksen tasavallan hallituksen välinen lentoliikennesopimus, tehty Nikosiassa 27 päivänä tammikuuta 1989, jäljempänä ’Singapore–Kypros-sopimus’;

                           —

                           Tšekkoslovakian sosialistisen tasavallan ja Singaporen tasavallan välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, allekirjoitettu Singaporessa 7 päivänä syyskuuta 1971, sellaisena kuin se on muutettuna, ja jonka osalta Tšekki on ilmoittanut, että se katsoo sopimuksen määräysten sitovan itseään, jäljempänä ’Singapore–Tšekki-sopimus’;

                           —

                           Tanskan kuningaskunnan hallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 20 päivänä joulukuuta 1966, sellaisena kuin se on muutettuna, jäljempänä ’Singapore–Tanska-sopimus’;

                           —

                           Luonnos Tanskan kuningaskunnan hallituksen ja Singaporen tasavallan hallituksen lentoliikennesopimukseksi, parafoitu Singaporessa 21 päivänä lokakuuta 1998 ja väliaikaisesti voimassa, jäljempänä ’tarkistettu Singapore–Tanska-sopimusluonnos’;

                           —

                           Suomen tasavallan hallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 19 päivänä tammikuuta 1984, sellaisena kuin se on muutettuna, jäljempänä ’Singapore–Suomi-sopimus’;

                           —

                           Ranskan tasavallan hallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 29 päivänä kesäkuuta 1967, sellaisena kuin se on muutettuna, jäljempänä ’Singapore–Ranska-sopimus’;

                           —

                           Saksan liittotasavallan ja Singaporen tasavallan välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 15 päivänä helmikuuta 1969, sellaisena kuin se on muutettuna ja täydennettynä sitä täydentävällä yhteisymmärryspöytäkirjalla, allekirjoitettu Bonnissa 7 päivänä kesäkuuta 2000, jäljempänä ’Singapore–Saksa-sopimus’;

                           —

                           Kreikan kuningaskunnan hallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 21 päivänä elokuuta 1971, sellaisena kuin se on muutettuna, jäljempänä ’Singapore–Kreikka-sopimus’;

                           —

                           Unkarin tasavallan hallituksen ja Singaporen tasavallan hallituksen välinen lentoliikennesopimus, tehty Singaporessa 9 päivänä maaliskuuta 1990, jäljempänä ’Singapore–Unkari-sopimus’;

                           —

                           Italian tasavallan hallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 28 päivänä kesäkuuta 1985, sellaisena kuin se on muutettuna, jäljempänä ’Singapore–Italia-sopimus’;

                           —

                           Irlannin hallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 20 päivänä helmikuuta 1981, jäljempänä ’Singapore–Irlanti-sopimus’;

                           —

                           Latvian tasavallan hallituksen ja Singaporen tasavallan hallituksen välinen lentoliikennesopimus, tehty Singaporessa 6 päivänä lokakuuta 1999, jäljempänä ’Singapore–Latvia-sopimus’;

                           —

                           Luxemburgin suurherttuakunnan hallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 9 päivänä huhtikuuta 1975, sellaisena kuin se on muutettuna, jäljempänä ’Singapore–Luxemburg-sopimus’;

                           —

                           Maltan tasavallan hallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Lontoossa 19 päivänä heinäkuuta 1983, sellaisena kuin se on muutettuna, jäljempänä ’Singapore–Malta-sopimus’;

                           —

                           Alankomaiden kuningaskunnan hallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 29 päivänä joulukuuta 1966, sellaisena kuin se on muutettuna, jäljempänä ’Singapore–Alankomaat-sopimus’;

                           —

                           Puolan kansantasavallan tasavallan hallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 22 päivänä joulukuuta 1979, sellaisena kuin se on muutettuna, jäljempänä ’Singapore–Puola-sopimus’;

                           —

                           Portugalin tasavallan ja Singaporen tasavallan välinen lentoliikennesopimus, joka on Singaporessa 7 päivänä marraskuuta 1997 parafoidun yhteisymmärryspöytäkirjan liitteenä, jäljempänä ’Singapore–Portugali-sopimusluonnos’;

                           —

                           Singaporessa 7 päivänä syyskuuta 1971 allekirjoitettu Tšekkoslovakian sosialistisen tasavallan ja Singaporen tasavallan välinen sopimus, sellaisena kuin se on muutettuna, ja jonka osalta Slovakian tasavalta on ilmoittanut, että se katsoo sopimuksen määräysten sitovan itseään, jäljempänä ’Singapore–Slovakia-sopimus’;

                           —

                           Slovakian tasavallan hallituksen ja Singaporen tasavallan lentoliikennesopimus, parafoitu Singaporessa 27 päivänä joulukuuta 1996 ja väliaikaisesti voimassa, jäljempänä ’Singapore–Slovakia-sopimusluonnos’;

                           —

                           Espanjan kuningaskunnan ja Singaporen tasavallan välinen lentoliikennesopimus, tehty Madridissa 11 päivänä maaliskuuta 1992, sellaisena kuin se on muutettuna, jäljempänä ’Singapore–Espanja-sopimus’;

                           —

                           Singaporen tasavallan hallituksen ja Ruotsin kuningaskunnan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, allekirjoitettu Singaporessa 20 päivänä joulukuuta 1966, sellaisena kuin se on muutettuna, jäljempänä ’Singapore–Ruotsi-sopimus’;

                           —

                           Luonnos Ruotsin kuningaskunnan ja Singaporen tasavallan lentoliikennesopimukseksi, parafoitu Singaporessa 21 päivänä lokakuuta 1998 ja väliaikaisesti voimassa, jäljempänä ’tarkistettu Singapore–Ruotsi-sopimusluonnos’;

                           —

                           Ison-Britannian ja Pohjois-Irlannin yhdistyneen kuningaskunnan hallituksen ja Singaporen tasavallan hallituksen välinen sopimus kummankin maan alueiden välisestä ja niiden kautta edelleen tapahtuvasta lentoliikenteestä, tehty Singaporessa 12 päivänä tammikuuta 1971, sellaisena kuin se on muutettuna, jäljempänä ’Singapore–Yhdistynyt kuningaskunta -sopimus’;

               b)

               Singaporen tasavallan ja Euroopan yhteisön jäsenvaltioiden välillä parafoidut tai allekirjoitetut lentoliikennesopimukset ja muut järjestelyt, jotka eivät ole vielä tulleet voimaan ja joita ei sovelleta väliaikaisesti tämän sopimuksen allekirjoituspäivänä.

         LIITE II
   Luettelo liitteessä I lueteltujen sopimusten artikloista, joihin viitataan tämän sopimuksen 2-5 artiklassa

               a)

               Jäsenvaltion tekemä nimeäminen:

                           —

                           Singapore-Itävalta-sopimuksen 3 artikla

                           —

                           Singapore-Belgia-sopimuksen 3 artikla

                           —

                           Singapore-Kypros-sopimuksen 3 artikla

                           —

                           Singapore-Tšekki-sopimuksen 3 artikla

                           —

                           Singapore-Tanska-sopimuksen 3 artikla

                           —

                           tarkistetun Singapore-Tanska-sopimusluonnoksen 3 artikla

                           —

                           Singapore-Suomi-sopimuksen 3 artikla

                           —

                           Singapore-Ranska-sopimuksen 3 artikla

                           —

                           Singapore-Saksa-sopimuksen 3 artikla

                           —

                           Singapore-Kreikka-sopimuksen 4 artikla

                           —

                           Singapore-Unkari-sopimuksen 3 artikla

                           —

                           Singapore-Irlanti-sopimuksen 3 artikla

                           —

                           Singapore-Italia-sopimuksen 4 artikla

                           —

                           Singapore-Latvia-sopimuksen 3 artikla

                           —

                           Singapore-Luxemburg-sopimuksen 3 artikla

                           —

                           Singapore-Malta-sopimuksen 3 artikla

                           —

                           Singapore-Alankomaat-sopimuksen 3 artikla

                           —

                           Singapore-Puola-sopimuksen 3 artikla

                           —

                           Singapore-Portugali-sopimuksen 3 artikla

                           —

                           Singapore-Slovakia-sopimuksen 3 artikla

                           —

                           Singapore-Slovakia-sopimusluonnoksen 3 artikla

                           —

                           Singapore-Espanja-sopimuksen 3 artikla

                           —

                           Singapore-Ruotsi-sopimuksen 3 artikla

                           —

                           tarkistetun Singapore-Ruotsi-sopimusluonnoksen 3 artikla

                           —

                           Singapore-Yhdistynyt kuningaskunta -sopimuksen 3 artikla

               b)

               Liikennöintilupien tai muiden lupien epääminen, peruuttaminen kokonaan tai tilapäisesti tai rajoittaminen:

                           —

                           Singapore-Itävalta-sopimuksen 3 artikla

                           —

                           Singapore-Belgia-sopimuksen 3 artikla

                           —

                           Singapore-Kypros-sopimuksen 4 artikla

                           —

                           Singapore-Tšekki-sopimuksen 3 artikla

                           —

                           Singapore-Tanska-sopimuksen 3 artikla

                           —

                           tarkistetun Singapore-Tanska-sopimusluonnoksen 4 artikla

                           —

                           Singapore-Suomi-sopimuksen 4 artikla

                           —

                           Singapore-Ranska-sopimuksen 3 artikla

                           —

                           Singapore-Saksa-sopimuksen 3 artikla

                           —

                           Singapore-Kreikka-sopimuksen 5 artikla

                           —

                           Singapore-Unkari-sopimuksen 4 artikla

                           —

                           Singapore-Irlanti-sopimuksen 4 artikla

                           —

                           Singapore-Italia-sopimuksen 5 artikla

                           —

                           Singapore-Latvia-sopimuksen 4 artikla

                           —

                           Singapore-Luxemburg-sopimuksen 3 artikla

                           —

                           Singapore-Malta-sopimuksen 4 artikla

                           —

                           Singapore-Alankomaat-sopimuksen 3 artikla

                           —

                           Singapore-Puola-sopimuksen 3 artikla

                           —

                           Singapore-Portugali-sopimuksen 4 artikla

                           —

                           Singapore-Slovakia-sopimuksen 3 artikla

                           —

                           Singapore-Slovakia-sopimusluonnoksen 4 artikla

                           —

                           Singapore-Espanja-sopimuksen 4 artikla

                           —

                           Singapore-Ruotsi-sopimuksen 3 artikla

                           —

                           tarkistetun Singapore-Ruotsi-sopimusluonnoksen 4 artikla

                           —

                           Singapore-Yhdistynyt kuningaskunta -sopimuksen 4 artikla

               c)

               Lakisääteinen valvonta:

                           —

                           Singapore-Kypros-sopimuksen 11 artikla

                           —

                           tarkistetun Singapore-Tanska-sopimusluonnoksen 14 artikla

                           —

                           Singapore-Suomi-sopimuksen 8 a artikla

                           —

                           täydentävän yhteisymmärryspöytäkirjan, allekirjoitettu Bonnissa 7 päivänä kesäkuuta 2000, liitteessä F oleva 9 A artikla – sellaisena kuin sitä sovelletaan väliaikaisesti Singapore-Saksa-sopimuksen puitteissa

                           —

                           Singapore-Unkari-sopimuksen 8 artikla

                           —

                           Singapore-Latvia-sopimuksen 8 artikla

                           —

                           Singapore-Portugali-sopimuksen 15 artikla

                           —

                           Singapore-Slovakia-sopimusluonnoksen 8 artikla

                           —

                           Singapore-Espanja-sopimuksen 10 artikla

                           —

                           tarkistetun Singapore-Ruotsi-sopimusluonnoksen 14 artikla

                           —

                           Singapore-Yhdistynyt kuningaskunta -sopimuksen 11 a artikla

               d)

               Kuljetustariffit Euroopan yhteisön sisällä:

                           —

                           Singapore-Itävalta-sopimuksen 9 artikla

                           —

                           Singapore-Belgia-sopimuksen 10 artikla

                           —

                           Singapore-Kypros-sopimuksen 13 artikla

                           —

                           Singapore-Tšekki-sopimuksen 10 artikla

                           —

                           Singapore-Tanska-sopimuksen 10 artikla

                           —

                           tarkistetun Singapore-Tanska-sopimusluonnoksen 10 artikla

                           —

                           Singapore-Suomi-sopimuksen 11 artikla

                           —

                           Singapore-Ranska-sopimuksen 9 artikla

                           —

                           Singapore-Saksa-sopimuksen 7 artikla

                           —

                           Singapore-Kreikka-sopimuksen 11 artikla

                           —

                           Singapore-Unkari-sopimuksen 12 artikla

                           —

                           Singapore-Irlanti-sopimuksen 11 artikla

                           —

                           Singapore-Italia-sopimuksen 8 artikla

                           —

                           Singapore-Latvia-sopimuksen 12 artikla

                           —

                           Singapore-Luxemburg-sopimuksen 9 artikla

                           —

                           Singapore-Malta-sopimuksen 11 artikla

                           —

                           Singapore-Alankomaat-sopimuksen 10 artikla

                           —

                           Singapore-Puola-sopimuksen 9 artikla

                           —

                           Singapore-Portugali-sopimuksen 18 artikla

                           —

                           Singapore-Slovakia-sopimuksen 10 artikla

                           —

                           Singapore-Slovakia-sopimusluonnoksen 12 artikla

                           —

                           Singapore-Espanja-sopimuksen 6 artikla

                           —

                           Singapore-Ruotsi-sopimuksen 10 artikla

                           —

                           tarkistetun Singapore-Ruotsi-sopimusluonnoksen 10 artikla

                           —

                           Singapore-Yhdistynyt kuningaskunta -sopimuksen 9 artikla

         LIITE III
   Luettelo tämän sopimuksen 2 artiklassa tarkoitetuista muista valtioista

               a)

               Islannin tasavalta (Euroopan talousalueesta tehdyn sopimuksen nojalla)

               b)

               Liechtensteinin ruhtinaskunta (Euroopan talousalueesta tehdyn sopimuksen nojalla)

               c)

               Norjan kuningaskunta (Euroopan talousalueesta tehdyn sopimuksen nojalla)

               d)

               Sveitsin valaliitto (Euroopan yhteisön ja Sveitsin valaliiton välisen lentoliikennesopimuksen nojalla)


title: 2007/477/EY: Komission päätös, tehty 25 päivänä kesäkuuta 2007 , televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY 3 a artiklan 1 kohdan nojalla Itävallassa toteutettujen toimenpiteiden yhteensopivuudesta yhteisön lainsäädännön kanssa

text:
               10.7.2007

               FI

               Euroopan unionin virallinen lehti

               L 180/11

      KOMISSION PÄÄTÖS,
   tehty 25 päivänä kesäkuuta 2007,
   televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY 3 a artiklan 1 kohdan nojalla Itävallassa toteutettujen toimenpiteiden yhteensopivuudesta yhteisön lainsäädännön kanssa
   (2007/477/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY (1) ja erityisesti sen 3 a artiklan 2 kohdan,
   ottaa huomioon direktiivin 89/552/ETY 23 a artiklan nojalla perustetun komitean lausunnon,
   sekä katsoo seuraavaa:

               (1)

               Itävalta ilmoitti 12 päivänä maaliskuuta 2001 päivätyllä kirjeellä komissiolle toimenpiteet, jotka se aikoo toteuttaa direktiivin 89/552/ETY 3 a artiklan 1 kohdan nojalla.

               (2)

               Komissio varmisti kolmen kuukauden kuluessa ilmoituksen vastaanottamisesta, että ilmoitetut toimenpiteet ovat yhteensopivia yhteisön lainsäädännön kanssa, erityisesti siltä osin, että toimenpiteet ovat oikeasuhteisia ja kansallinen kuulemismenettely avoin.

               (3)

               Toimenpiteitä tarkastellessaan komissio otti huomioon Itävallan tiedotusvälineiden toimintaympäristöstä käytettävissä olevat tiedot.

               (4)

               Itävallan toimenpiteisiin kuuluva yhteiskunnallisesti merkittävien tapahtumien luettelo oli laadittu selvällä ja läpinäkyvällä tavalla, ja Itävallassa oli käynnistetty laajamittainen kuuleminen.

               (5)

               Komissio katsoi, että Itävallan ilmoittamissa toimenpiteissä luetellut tapahtumat täyttivät vähintään kaksi seuraavista, tapahtuman yhteiskunnallista merkitystä luotettavalla tavalla ilmentävistä kriteereistä: i) erityinen kaikupohja asianomaisessa jäsenvaltiossa ja merkitys muillekin kuin niille, jotka säännöllisesti seuraavat kyseistä urheilulajia tai tapahtumaa; ii) yleisesti tunnustettu erityinen kulttuurinen merkitys asianomaisen jäsenvaltion väestölle kulttuuri-identiteetin muokkaajana, iii) maajoukkueen osallistuminen kyseiseen tapahtumaan merkittävän kansainvälisen kilpailun tai turnauksen yhteydessä; ja iv) tapahtuma on perinteisesti lähetetty maksuttomilla televisiokanavilla ja sillä on ollut suuret katsojamäärät.

               (6)

               Monet Itävallan ilmoittamissa toimenpiteissä luetellut tapahtumat, kuten kesä- ja talviolympialaiset, jalkapallon maailman- ja Euroopan mestaruuskisojen ottelut, joihin Itävallan maajoukkue osallistuu, sekä näiden kilpailujen avaus-, välierä- ja loppuottelut (miesten osalta), ovat direktiivin 97/36/EY johdanto-osan 18 kappaleessa tarkoitettuja yhteiskunnallisesti merkittäviä tapahtumia. Näillä tapahtumilla on Itävallassa erityinen kaikupohja, koska ne ovat erityisen suosittuja suuren yleisön eikä pelkästään urheilutapahtumia yleensä seuraavien keskuudessa.

               (7)

               Itävallan jalkapallocupin loppuottelulla on Itävallassa erityinen kaikupohja, koska jalkapallo on kyseisen jäsenvaltion suosituin urheilulaji.

               (8)

               FIS:n alppihiihdon maailmanmestaruuskilpailuilla ja FIS:n pohjoismaisten hiihtolajien maailmanmestaruuskilpailuilla on Itävallassa erityinen kaikupohja, koska hiihto on kyseisessä jäsenvaltiossa erittäin suosittua ja muodostaa osan koulujen yleisestä urheiluopetuksesta. Edelleen näiden tapahtumien erityinen kulttuurinen merkitys Itävallan kulttuuri-identiteetin muokkaajana johtuu itävaltalaisten menestyksekkäästä osallistumisesta näihin kilpailuihin sekä hiihtomatkailun merkittävyydestä Itävallassa.

               (9)

               Wienin filharmonikkojen uudenvuoden konsertilla on erityinen kulttuurinen merkitys Itävallan kulttuuri-identiteetin kulmakivenä, koska kyseessä on erittäin korkealaatuinen kulttuuritapahtuma, jolla on erittäin huomattava maailmanlaajuinen yleisö.

               (10)

               Wienin oopperan tanssiaisilla on Itävallassa erityinen kaikupohja populäärikulttuurisena tapahtumana ja tanssiaiskauden symbolina, jolla on erityinen merkitys Itävallan kulttuuriperinteelle. Tapahtumassa on yleensä mukana maailmankuuluja oopperalaulajia, joten sillä on tärkeä vaikutus Wienin valtionoopperan maailmanmaineeseen, mikä vahvistaa sen erityisen kulttuurisen merkityksen Itävallalle.

               (11)

               Luetellut tapahtumat on perinteisesti lähetetty maksuttomilla televisiokanavilla ja niillä on ollut runsaasti katsojia.

               (12)

               Itävallan toimenpiteet vaikuttavat oikeasuhteisilta ja oikeuttavat poikkeamaan EY:n perustamissopimuksessa määrätystä palvelujen tarjoamisen perusvapaudesta, koska kyseessä on yleisen edun mukainen pakottava syy eli tässä tapauksessa yhteiskunnallisesti merkittävien tapahtumien televisiolähetysten yleisestä saatavuudesta huolehtiminen.

               (13)

               Itävallan toimenpiteet ovat EY:n kilpailusääntöjen mukaisia siltä osin, että lueteltujen tapahtumien televisiointiin kelpuutettavien lähetystoiminnan harjoittajien määritelmä nojaa objektiivisiin kriteereihin, jotka mahdollistavat tosiasiallisen ja mahdollisen kilpailun näihin tapahtumiin liittyvien lähetysoikeuksien hankinnassa. Lisäksi lueteltujen tapahtumien määrä ei ole sellainen, että se voisi vääristää kilpailua maksuttomien ja maksullisten televisiolähetysten tuotantoketjun loppupään markkinoilla.

               (14)

               Sen jälkeen kun komissio oli ilmoittanut muille jäsenvaltiolle Itävallan toimenpiteistä ja kuullut direktiivin 89/552/ETY 23 a artiklan nojalla perustettua komiteaa, koulutus- ja kulttuuriasioiden pääosasto ilmoitti Itävallalle 31 päivänä toukokuuta 2001 kirjatulla kirjeellä, että Euroopan komissio ei aikonut vastustaa ilmoitettuja toimenpiteitä.

               (15)

               Itävallan toimenpiteet tulivat voimaan 1 päivänä lokakuuta 2001.

               (16)

               Toimenpiteet julkaistiin Euroopan yhteisöjen virallisen lehden C-sarjassa (2) direktiivin 89/552/ETY 3 a artiklan 2 kohdan mukaisesti.

               (17)

               Yhteisöjen ensimmäisen oikeusasteen tuomioistuimen asiassa T-33/01 (Infront WM vs. komissio) antamasta tuomiosta seuraa, että ilmoitus siitä, että direktiivin 89/552/ETY 3 a artiklan 1 kohdan nojalla toteutetut toimenpiteet ovat yhteisön lainsäädännön mukaisia, muodostaa EY:n perustamissopimuksen 249 artiklassa tarkoitetun päätöksen, minkä vuoksi komission on tehtävä kyseinen päätös. Siksi on tarpeen ilmoittaa tällä päätöksellä, että Itävallan ilmoittamat toimenpiteet ovat yhteisön lainsäädännön mukaisia. Direktiivin 89/552/ETY 3 a artiklan 2 kohdan mukaisesti toimenpiteet, sellaisina kuin Itävalta ne lopulta toteutti ja kuin ne on vahvistettu tämän päätöksen liitteessä, on julkaistava Euroopan unionin virallisessa lehdessä,

         ON PÄÄTTÄNYT SEURAAVAA:
   1 artikla
   Itävallan komissiolle 12 päivänä maaliskuuta 2001 direktiivin 89/552/ETY 3 a artiklan 1 kohdan nojalla ilmoittamat toimenpiteet, sellaisina kuin ne julkaistu 19 päivänä tammikuuta 2002 Euroopan yhteisöjen virallisessa lehdessä C 16, ovat yhteensopivia yhteisön lainsäädännön kanssa.
   2 artikla
   Direktiivin 89/552/ETY 3 a artiklan 2 kohdan mukaisesti toimenpiteet, sellaisina kuin Itävalta ne lopulta toteutti ja kuin ne on vahvistettu tämän päätöksen liitteessä, julkaistaan Euroopan unionin virallisessa lehdessä.

      Tehty Brysselissä 25 päivänä kesäkuuta 2007.

            Komission puolesta

         Viviane REDING

            Komission jäsen

      (1)  EYVL L 298, 17.10.1989, s. 23. Direktiivi sellaisena kuin se on muutettuna Euroopan parlamentin ja neuvoston direktiivillä 97/36/EY (EYVL L 202, 30.7.1997, s. 60).

      (2)  EYVL C 16, 19.1.2002, s. 8.

      LIITE
      Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY 3 a artiklan 2 kohtaan perustuva julkaisu
      Seuraavassa on Itävallan toteuttamia toimenpiteitä koskevia otteita Itävallan tasavallan virallisesta lehdestä (Bundesgesetzblatt) I Nr. 85/2001 ja II Nr. 305/2001 julkaistavaksi direktiivin 89/552/ETY 3 a artiklan 2 kohdan nojalla:

         ”85.   Televisiolähetyksiä koskevien yksinoikeuksien harjoittamisesta annettu liittovaltion laki (Fernseh-Exclusivrechtegesetz – FERG))
         Itävallan parlamentti (Nationalrat) on päättänyt seuraavaa:
         1 artikla

                     § 1.

                                 (1)

                                 Tämä säädös koskee – lukuun ottamatta 5 §:ää – yksinomaan niitä televisiolähetystoiminnan harjoittajia, joihin sovelletaan joko Itävallan tasavallan virallisessa lehdessä BGBl. Nr. 379/1984 julkaistua Itävallan televisio- ja radiolähetyksistä annettua lakia (Österreichischer Rundfunkgesetz - ORF-Gesetz) tai Itävallan tasavallan virallisessa lehdessä BGBl. I Nr. 84/2001 julkaistua yksityisestä televisiotoiminnasta annettua lakia (Privatfernsehgesetz).

                                 (2)

                                 Televisiolähetyksiä koskeviin oikeuksiin, jotka on hankittu ennen tämän säädöksen voimaantuloa, ei sovelleta 3 §:ää, mikäli niiden perustana olevia sopimuksia ei jatketa tämän säädöksen voimaantulon jälkeen.

               § 2.   ’Yhteiskunnallisesti merkittävä tapahtuma’ tarkoittaa tämän säädöksen mukaisesti yksinomaan sellaista tapahtumaa, joka mainitaan 4 §:n nojalla hyväksytyssä asetuksessa.

                     § 3.

                                 (1)

                                 Mikäli televisiolähetystoiminnan harjoittaja on hankkinut televisiolähetyksiä koskevat yksinoikeudet 4 §:n nojalla hyväksytyssä asetuksessa mainittua tapahtumaa varten, sen on huolehdittava siitä, että tapahtumaa voi seurata Itävallassa maksuttoman televisiokanavan kautta vähintään 70 prosenttia lupamaksun piiriin kuuluvista katsojista tai lupamaksusta vapautetuista katsojista asetuksessa vahvistetulla tavalla (kokonaan tai osittain suorana lähetyksenä tai kokonaan tai osittain nauhoitettuna lähetyksenä). Tässä momentissa tarkoitetaan ’nauhoitetulla’ lähetystä, joka aloitetaan enintään 24 tunnin päästä tapahtuman alkamisajankohdasta.

                                 (2)

                                 Tässä säädöksessä tarkoitetaan ’maksuttomilla televisiokanavilla’ kanavia, jotka katsoja voi vastaanottaa ilman lisämaksujen tai säännöllisten maksujen suorittamista salauksen purkuun tarkoitettujen teknisten laitteiden käytöstä. ’Lisämaksuna’ ei tämän kohdan mukaisesti pidetä lupamaksua (lupamaksulain 2 § – Rundfunkgebührengesetz (RGG)), ohjelmamaksua (televisio- ja radiotoimintalain 20 § – Rundfunkgesetz (RFG)), kaapeliverkkoa koskevaa liittymismaksua eikä kaapelioperaattorille maksettavaa kaapeliverkkoa koskevaa perusmaksua.

                                 (3)

                                 1 momentissa mainitun velvollisuuden katsotaan täyttyvän, mikäli voidaan todistaa, että televisiolähetystoiminnan harjoittaja on kohtuullisessa määrin pyrkinyt markkinoiden yleisten edellytysten vallitessa mahdollistamaan 1 momentissa mainitun tapahtuman vastaanottamisen maksutta. Näiden edellytysten täyttymisestä päättämiseksi televisiolähetystoiminnan harjoittaja voi saattaa asian Itävallan ylimmän televiranomaisen (Bundeskommunikationssenat) käsiteltäväksi. Tämän on pyrittävä siihen, että eri osapuolet pääsevät sovintoon, ja laadittava pöytäkirja neuvotteluista ja niiden tuloksista.

                                 (4)

                                 Mikäli sovintoon ei päästä, Itävallan ylimmän televiranomaisen on asian osapuolena olevan televisiolähetystoiminnan harjoittajan pyynnöstä ratkaistava, onko kyseinen televisiolähetystoiminnan harjoittaja täyttänyt 1 ja 3 momentissa mainitut velvollisuutensa riittävässä määrin. Mikäli televisiolähetystoiminnan harjoittaja ei ole täyttänyt näitä velvollisuuksiaan riittävässä määrin, Itävallan ylimmän televiranomaisen on määriteltävä televisiolähetystoiminnan harjoittajan osalta 3 momentissa mainitut ’markkinoiden yleiset edellytykset’. Itävallan ylimmän televiranomaisen on erityisesti vahvistettava asianmukainen markkinahinta lähetysoikeuksien myöntämistä varten.

                                 (5)

                                 Sellaista televisiolähetystoiminnan harjoittajaa vastaan, joka ei ole täyttänyt riittävässä määrin 1 momentissa mainittuja velvollisuuksiaan, voidaan nostaa yksityisoikeudellinen kanne vahingonkorvauksen vaatimiseksi. Vahingonkorvaus kattaa myös tulojen menetyksen korvaamisen.

                                 (6)

                                 Vahingonkorvauskanne voidaan nostaa vasta, kun 4 momentin mukainen päätös on tullut voimaan. Lainvoimainen päätös sitoo tuomioistuinta ja oikeudellisen menettelyn osapuolia, jotka mainitaan 4 momentissa, sanotun kuitenkaan rajoittamatta 7 momentin soveltamista.

                                 (7)

                                 Mikäli tuomioistuin toteaa 6 momentin mukaisessa oikeudellisessa menettelyssä päätöksen olevan lainvastainen, sen on keskeytettävä oikeudellinen menettely ja tehtävä asiasta hallintotuomioistuimelle (Verwaltungsgerichtshof – VwGH) Itävallan perustuslain (Bundesverfassungsgesetz – B-VG) 131 §:n 2 momentin mukaisesti valitus, jossa pyydetään päätöksen lainvastaisuuden toteamista. Hallintotuomioistuimen antaman ratkaisun jälkeen tuomioistuimen on jatkettava oikeudellista menettelyä ja ratkaistava asia hallintotuomioistuimen oikeuskäsitys huomioon ottaen.

                     § 4.

                                 (1)

                                 Itävallan liittohallituksen on määriteltävä asetuksessa ne 2 §:n mukaiset tapahtumat, jotka ovat yhteiskunnallisesti merkittäviä Itävallassa. Asetukseen on sisällytettävä vain sellaiset tapahtumat, joihin pätee vähintään kaksi seuraavista kriteereistä:

                                             1.

                                             tapahtuma on herättänyt tähän asti suurta huomiota itävaltalaisissa, erityisesti tiedotusvälineiden siitä välittämien raporttien ansiosta;

                                             2.

                                             tapahtuma on Itävallan kulttuurisen, taiteellisen tai yhteiskunnallisen identiteetin ilmaisun väline;

                                             3.

                                             tapahtuma on kansallisesti merkittävä urheilutapahtuma – erityisesti siksi, että siihen osallistuu itävaltalaisia huippu-urheilijoita – tai kansainvälisesti merkittävä urheilutapahtuma, joka herättää laajaa huomiota itävaltalaisissa televisionkatsojissa;

                                             4.

                                             tapahtumaa on jo aikaisemmin voitu seurata maksuttomien televisiokanavien kautta.

                                 (2)

                                 Asetuksessa on määriteltävä, onko tapahtuman oltava maksuttomilla televisiokanavilla seurattavissa suorana vai nauhoitettuna lähetyksenä ja onko se lähetettävä kokonaan vai osittain. Tapahtuma on lähetettävä suorana ja täysimääräisenä, ellei voida esittää objektiivisia syitä (esimerkiksi eri aikavyöhykkeet ja useiden tapahtumien tai saman tapahtuman eri osien järjestäminen samanaikaisesti), joiden perusteella ei ole tarpeen tai asianmukaista toimia näin.

                                 (3)

                                 Ennen asetuksen hyväksymistä tai muuttamista on kuultava televisiotoiminnan harjoittajien, oikeuksien haltijoiden, talouselämän, kuluttajien, työntekijöiden, kulttuuri- ja urheilualan edustajia. Asetusluonnos on julkaistava Wiener Zeitung -sanomalehden liitteenä olevassa virallisessa lehdessä (BGBl.), minkä yhteydessä on ilmoitettava, että kuka tahansa voi ottaa kantaa luonnokseen kahdeksan viikon määräajassa. Tämän jälkeen luonnos on esitettävä Euroopan komissiolle. Asetus voidaan hyväksyä vain, mikäli Euroopan komissio ei ole ilmoittanut vastustavansa sen hyväksymistä kolmen kuukauden kuluessa siitä ajankohdasta, kun asetus esitetään Euroopan komissiolle.
                                 […]

               § 6.   Televisiotoiminnan harjoittajia koskevasta laillisuusvalvonnasta vastaa tämän lain säännösten osalta Itävallan ylin televiranomainen (11 § KommAustria-Gesetz – KOG, BGBl. I Nr. 32/2001).

                     § 7.

                                 (1)

                                 Se, joka rikkoo velvollisuuksia, jotka on säädetty

                                             1.

                                             3 §:n 1 momentissa tai
                                             […]
                                             syyllistyy hallinnolliseen rikkomukseen, minkä johdosta Itävallan ylimmän televiranomaisen on langetettava hänelle 36 000–58 000 euron suuruinen sakko.

                                 (2)

                                 Itävallan ylimmän televiranomaisen on 1 momentissa tarkoitetun menettelyn mukaisesti järjestettävä julkinen suullinen kuuleminen.

                                 (3)

                                 Itävallan ylimmän televiranomaisen on sovellettava vuoden 1991 yleistä hallintomenettelylakia (Allgemeine Verwaltungsverfahrensgesetz – BGBl. Nr. 51), mutta 1 momentin mukaisessa tapauksessa kuitenkin vuoden 1991 hallintorikoslakia (Verwaltungsstrafgesetz – BGBl. Nr. 52).

                                 (4)

                                 Mikäli televisiotoiminnan harjoittaja rikkoo toistuvasti ja vakavasti tätä lakia (yksityisestä televisiotoiminnasta annetun lain 2 §:n 1 momentti – BGBl. I Nr. 84/2001), Itävallan ylimmän televiranomaisen on yksityisestä televisiotoiminnasta annetun lain 63 §:n nojalla aloitettava menettely luvan peruuttamiseksi tai kaapelitelevisiolähetysten kieltämiseksi.
                                 […]

                     § 9.

                                 (1)

                                 Tämän säädöksen täytäntöönpano annetaan tehtäväksi 4 §:n 1 ja 2 momentin sekä 3 momentin viimeisen virkkeen mukaisesti Itävallan liittohallitukselle, 3 §:n 5–7 momentin mukaisesti Itävallan oikeusministerille sekä muilta osin Itävallan liittokanslerille.

                                 (2)

                                 4 §:n 3 momentin ensimmäisessä ja toisessa kohdassa mainittuja vaatimuksia ei tarvitse ottaa huomioon säädettäessä asetusta ensimmäistä kertaa tämän lain voimaantulon jälkeen, mikäli osapuolia on jo kuultu osana direktiivin 89/552/ETY, sellaisena kuin se on muutettuna direktiivillä 97/36/EY, 3 a artiklan 1–2 kohdan mukaista ilmoitusmenettelyä ja mikäli säädettävän asetuksen sisältö on julkaistu asianmukaisella tavalla tämän kuulemisen yhteydessä.

               § 10.   Tämän säädöksen 1–4 §:n ja 6–9 §:n sekä 11 §:n sisältämien säännösten nojalla saatetaan osaksi kansallista lainsäädäntöä televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun direktiivin 89/552/ETY (EYVL L 298, 17.10.1989, s. 23), sellaisena kuin se on muutettuna direktiivillä 97/36/EY (EYVL L 202, 30.7.1997, s. 60), 3 a artiklan 1 kohta.
         […]
         § 11.   Tämä laki tulee voimaan 1 päivänä elokuuta 2001.

               KLESTIL
               SCHÜSSEL”

         ”305.   Yhteiskunnallisesti merkittäviä tapahtumia koskeva asetus
         Televisiolähetyksiä koskevista yksinoikeuksista annetun lain (Fernseh-Exclusivrechtegesetz – FERG) 4 §:n 1 momentin nojalla (BGBl. I Nr. 85/2001:

                     § 1.

                     Merkittäviä yhteiskunnallisia tapahtumia ovat

                                 1.

                                 kesä- ja talviolympialaiset,

                                 2.

                                 FIFAn järjestämien jalkapallon MM-kisojen (miesten) ne ottelut, joissa pelaa Itävallan maajoukkue, sekä avausottelu, välierät ja loppuottelu,

                                 3.

                                 Jalkapallon EM-kisojen (miesten) ne ottelut, joissa pelaa Itävallan maajoukkue, sekä avausottelu, välierät ja loppuottelu,

                                 4.

                                 Itävallan jalkapallocupin loppuottelu,

                                 5.

                                 FIS:n alppihiihdon maailmanmestaruuskilpailut,

                                 6.

                                 FIS:n pohjoismaisten lajien maailmanmestaruuskilpailut,

                                 7.

                                 Wienin filharmonikkojen uudenvuoden konsertti,

                                 8.

                                 Wienin oopperan tanssiaiset.

                     § 2.

                                 (1)

                                 Televisiotoiminnan harjoittajien, jotka ovat hankkineet televisiointilähetyksiä koskevat yksinoikeudet 1 §:ssä mainittuja tapahtumia varten, on varmistettava, että näitä tapahtumia voidaan seurata suorana ja kokonaisena lähetyksenä maksuttoman televisiokanavan kautta.

                                 (2)

                                 1 §:n 1, 5, 6 ja 8 momentissa mainitut tapahtumat voidaan lähettää nauhoitettuina tai näyttää ainoastaan osissa, jos

                                             1.

                                             1 §:ssä mainitun tapahtuman eri osat tai useita 1 §:ssä mainittuja tapahtumia järjestetään yhtä aikaa tai

                                             2.

                                             kyseistä tapahtumaa ei ole aikaisemminkaan lähetetty kokonaan sen keston takia.

                     § 3.

                     Tämä asetus tulee voimaan 1 päivänä lokakuuta 2001.

               SCHÜSSEL – RIESS-PASSER – FERRERO-WALDNER – GEHRER – GRASSER – STRASSER – BÖHMDORFER – MOLTERER – HAUPT – FORSTINGER – BARTENSTEIN.”


Avis juridique important

|

31994D0830

94/830/EY: Neuvoston päätös, tehty 20 päivänä joulukuuta 1994, Euroopan yhteisön sekä Argentiinan, Australian, Bulgarian, Unkarin, Uuden-Seelannin, Puolan, Slovakian tasavallan, Tekin tasavallan ja Uruguayn välisten lampaan- ja vuohenlihan kauppaa sekä eläviä lampaita ja vuohia koskevien sopimuksien vapaaehtoisesta rajoittamisesta mukautusten pidentämisestä

Virallinen lehti nro L 351 , 31/12/1994 s. 0018 - 0018 Suomenk. erityispainos Alue 3 Nide 65 s. 0156  Ruotsink. erityispainos Alue 3 Nide 65 s. 0156

NEUVOSTON PÄÄTÖS,tehty 20 päivänä joulukuuta 1994,Euroopan yhteisön sekä Argentiinan, Australian, Bulgarian, Unkarin, Uuden-Seelannin, Puolan, Slovakian tasavallan, T Osekin tasavallan ja Uruguayn välisten lampaan- ja vuohenlihan kauppaa sekä eläviä lampaita ja vuohia koskevien sopimuksien vapaaehtoisesta rajoittamisesta mukautusten pidentämisestä (94/830/EY) EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 113 artiklan yhdessä 228 artiklan 2 kohdan ensimmäisen virkkeen kanssa,ottaa huomioon komission ehdotuksen,sekä katsoo, ettäEuroopan yhteisön sekä Argentiinan, Australian, Bulgarian, Unkarin, Uuden-Seelannin, Puolan, Slovakian tasavallan, T Osekin tasavallan ja Uruguayn välisten lampaan- ja vuohenlihan kauppaa koskevia sopimuksia vapaaehtoisesta rajoittamisesta on mukautettu vuosina 1989 ja 1990 kyseisen alan markkinoiden tasapainottamiseksi toteutettujen toimenpiteiden yhteydessä,mainittujen mukautusten voimassaoloaika lakkaa 31 päivänä joulukuuta 1994,on tarpeen säätää lampaan- ja vuohenlihan kauppaa koskevista väliaikaisista yksityiskohtaisista säännöistä odotettaessa 1 päivänä heinäkuuta 1995 kyseiselle alalle pääsyä koskevien yksityiskohtaisten sääntöjen, jotka sisältyvät tullitariffeja ja kauppaa koskevaan yleissopimukseen Uruguayn kierroksen yhteydessä, täytäntöönpanoa, janäissä olosuhteissa olisi pidennettävä mainittuihin sopimuksiin vapaaehtoisesta rajoittamisesta liittyvää mukautusta kuudella kuukaudella,ON PÄÄTTÄNYT SEURAAVAA:1 artikla Euroopan yhteisön sekä Argentiinan, Australian, Bulgarian, Unkarin, Uuden-Seelannin, Puolan, Slovakian tasavallan, T Osekin tasavallan ja Uruguayn väliset Euroopan yhteisön ja edellä mainittujen maiden välisten lampaan- ja vuohenlihan kauppaa koskevien sopimuksien vapaaehtoisesta rajoittamisesta mukauttamisen pidentämistä koskevat kirjeenvaihtona tehdyt sopimukset hyväksytään Euroopan yhteisön puolesta.Sopimustekstit on liitetty tähän päätökseen.2 artikla Neuvoston puheenjohtajalle annetaan lupa nimetä valtuutettu henkilö allekirjoittamaan yhteisöä velvoittavat sopimukset.3 artikla Tämä päätös julkaistaan Euroopan yhteisöjen virallisessa lehdessä.Tehty Brysselissä 20 päivänä joulukuuta 1994.Neuvoston puolestaPuheenjohtajaJ. BORCHERT


title: 2007/512/EY: Neuvoston päätös, tehty 15 päivänä helmikuuta 2007 , Euroopan yhteisön sekä Islannin tasavallan ja Norjan kuningaskunnan välisen järjestelyasiakirjan allekirjoittamisesta yhteisön puolesta yksityiskohtaisista säännöistä näiden valtioiden osallistumiseksi Euroopan unionin jäsenvaltioiden operatiivisesta ulkorajayhteistyöstä huolehtivan viraston toimintaan sekä sen väliaikaisesta soveltamisesta

text:
               20.7.2007

               FI

               Euroopan unionin virallinen lehti

               L 188/15

         NEUVOSTON PÄÄTÖS,
   tehty 15 päivänä helmikuuta 2007,
   Islannin tasavallan ja Norjan kuningaskunnan osallistumista Euroopan unionin jäsenvaltioiden operatiivisesta ulkorajayhteistyöstä huolehtivan viraston toimintaan koskevista yksityiskohtaisista säännöistä tehdyn Euroopan yhteisön ja mainittujen valtioiden välisen järjestelyasiakirjan tekemisestä yhteisön puolesta
   (2007/511/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 62 artiklan 2 kohdan a alakohdan ja 66 artiklan yhdessä 300 artiklan 2 kohdan ensimmäisen alakohdan ensimmäisen virkkeen ja 300 artiklan 3 kohdan ensimmäisen alakohdan kanssa,
   ottaa huomioon komission ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Euroopan unionin jäsenvaltioiden operatiivisesta ulkorajayhteistyöstä huolehtivan viraston perustamisesta 26 päivänä lokakuuta 2004 annetun neuvoston asetuksen (EY) N:o 2007/2004 (2) 21 artiklan 3 kohdan mukaan Schengenin säännöstön täytäntöönpanoon, soveltamiseen ja kehittämiseen osallistuvien valtioiden on määrä osallistua viraston toimintaan. Niiden osallistumista koskevat yksityiskohtaiset säännöt niiden määritellään mainittujen valtioiden kanssa sovittavin järjestelyin.

               (2)

               Komission saatua 7 päivänä lokakuuta 2004 tähän valtuudet, Euroopan yhteisön sekä Islannin tasavallan ja Norjan kuningaskunnan välillä on käyty neuvottelut järjestelyasiakirjan tekemiseksi mainittujen valtioiden osallistumista Euroopan unionin jäsenvaltioiden operatiivisesta ulkorajayhteistyöstä huolehtivan viraston toimintaan koskevista yksityiskohtaisista säännöistä.

               (3)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen eikä päätös sido Tanskaa eikä sitä sovelleta siihen. Koska tämä päätös perustuu Schengenin säännöstöön Euroopan yhteisön perustamissopimuksen kolmannen osan IV osaston määräysten mukaisesti, Tanska päättää edellä mainitun pöytäkirjan 5 artiklan mukaisesti kuuden kuukauden kuluessa siitä, kun neuvosto on tehnyt tämän päätöksen, saattaako se päätöksen osaksi kansallista lainsäädäntöään.

               (4)

               Tämä päätös merkitsee Schengenin säännöstön niiden määräysten kehittämistä, joihin Yhdistynyt kuningaskunta ei osallistu Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY (3) mukaisesti. Näin ollen Yhdistynyt kuningaskunta ei osallistu tämän päätöksen tekemiseen eikä päätös sido Yhdistynyttä kuningaskuntaa eikä sitä sovelleta siihen.

               (5)

               Tämä päätös merkitsee Schengenin säännöstön niiden määräysten kehittämistä, joihin Irlanti ei osallistu Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY (4) mukaisesti. Näin ollen Irlanti ei osallistu tämän päätöksen tekemiseen eikä päätös sido Irlantia eikä sitä sovelleta siihen.

               (6)

               Neuvoston päätöksen 2007/512/EY (5) mukaisesti ja ennen sen myöhempänä ajankohtana tapahtuvaa lopullista tekemistä järjestelyasiakirja on allekirjoitettu yhteisön puolesta 1 päivänä helmikuuta 2007.

               (7)

               Tämä järjestelyasiakirja olisi hyväksyttävä,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta Islannin tasavallan ja Norjan kuningaskunnan osallistumista Euroopan unionin jäsenvaltioiden operatiivisesta ulkorajayhteistyöstä huolehtivan viraston toimintaan koskevista yksityiskohtaisista säännöistä tehty Euroopan yhteisön ja mainittujen valtioiden välinen järjestelyasiakirja.
   Järjestelyasiakirjan teksti on tämän päätöksen liitteenä (6).
   2 artikla
   Neuvoston puheenjohtajalla on oikeus nimetä, jolla on valtuudet tallettaa yhteisön puolesta järjestelyasiakirjan 9 artiklan 1 kohdassa määrätty hyväksymisasiakirja osoitukseksi siitä, että Euroopan yhteisö suostuu sitoutumaan sopimukseen.

      Tehty Brysselissä 15 päivänä helmikuuta 2007.

            Neuvoston puolesta

            Puheenjohtaja

         W. SCHÄUBLE

      (1)  Euroopan parlamentin lausunto, annettu 12. joulukuuta 2006 (ei vielä julkaistu virallisessa lehdessä).

      (2)  EUVL L 349, 25.11.2004, s. 1.

      (3)  EYVL L 131, 1.6.2000, s. 43.

      (4)  EYVL L 64, 7.3.2002, s. 20.

      (5)  Katso tämän virallisen lehden sivu 17

      (6)  Katso tämän virallisen lehden sivu 19


Avis juridique important

|

32000D0154

2000/154/EY: Neuvoston päätös, tehty 14 päivänä helmikuuta 2000, alueiden komitean itävaltalaisten jäsenten nimeämisestä

Virallinen lehti nro L 051 , 24/02/2000 s. 0023 - 0023

NEUVOSTON PÄÄTÖS,tehty 14 päivänä helmikuuta 2000,alueiden komitean itävaltalaisten jäsenten nimeämisestä(2000/154/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 263 artiklan,ottaa huomioon alueiden komitean jäsenten ja varajäsenten nimeämisestä 26 päivänä tammikuuta 1998 tehdyn neuvoston päätöksen(1),sekä katsoo seuraavaa:Alueiden komiteassa on vapautunut varsinaisten jäsenten paikkoja Franz Romederin ja Josef Dechantin erottua sekä varajäsenten paikkoja Günther Pumbergerin ja Anton Koczurin erottua, mikä on annettu neuvostolle tiedoksi 10. ja 20. tammikuuta 2000 ja 3. helmikuuta 2000,ottaa huomioon Itävallan hallituksen ehdotuksen,ON PÄÄTTÄNYT SEURAAVAA:Ainoa artikla1. Günther Pumberger ja Anton Koczur nimitetään alueiden komitean varsinaisiksi jäseniksi Franz Romederin ja Josef Dechantin tilalle jäljellä olevaksi toimikaudeksi eli 25 päivään tammikuuta 2002 saakka.2. Helmut Mödlhammer ja Elisabeth Heinzel-Schiel nimetään alueiden komitean varajäseniksi Günther Pumbergerin ja Anton Koczurin tilalle jäljellä olevaksi toimikaudeksi eli 25 päivään tammikuuta 2002 saakka.Tehty Brysselissä 14 päivänä helmikuuta 2000.Neuvoston puolestaJ. GAMAPuheenjohtaja(1) EYVL L 28, 4.2.1998, s. 19.


title: 2004/756/EY: Neuvoston päätös, tehty 4 päivänä lokakuuta 2004, sopimuksesta, jolla uusitaan Euroopan yhteisön ja Amerikan yhdysvaltojen hallituksen välinen tieteellistä ja teknologista yhteistyötä koskeva sopimus

text:
               11.11.2004

               FI

               Euroopan unionin virallinen lehti

               L 335/5

         NEUVOSTON PÄÄTÖS,
   tehty 4 päivänä lokakuuta 2004,
   sopimuksesta, jolla uusitaan Euroopan yhteisön ja Amerikan yhdysvaltojen hallituksen välinen tieteellistä ja teknologista yhteistyötä koskeva sopimus
   (2004/756/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 170 artiklan 2 kohdan yhdessä 300 artiklan 2 kohdan ensimmäisen alakohdan ensimmäisen virkkeen ja 3 kohdan ensimmäisen alakohdan kanssa,
   ottaa huomioon komission ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Neuvosto teki 13 päivänä lokakuuta 1998 päätöksen (2), jolla se hyväksyi Euroopan yhteisön ja Amerikan yhdysvaltojen hallituksen välisen tieteellistä ja teknologista yhteistyötä koskevan sopimuksen.

               (2)

               Sopimuksen 12 artiklan b alakohdassa määrätään seuraavaa: ”Tämä sopimus on tehty aluksi viideksi vuodeksi. Jollei kunkin jakson viimeisenä vuotena tehtävästä osapuolten suorittamasta tarkistuksesta muuta johdu, sopimusta voidaan jatkaa, mahdollisesti muutettuna, sen jälkeen uusiksi viiden vuoden jaksoiksi osapuolten välisellä kirjallisella sopimuksella”.

               (3)

               Amerikan yhdysvaltojen viranomaiset ovat ilmoittaneet komission yksiköille, että he ovat halukkaita uusimaan mainitun sopimuksen viideksi vuodeksi. Sopimuksen pikainen uusiminen olisi siten kummankin osapuolen edun mukaista.

               (4)

               Uusittava sopimus vastaa asiasisällöltään täysin 13 päivänä lokakuuta 2003 päättynyttä sopimusta.

               (5)

               Olisi hyväksyttävä yhteisön puolesta sopimus, jolla uusitaan Euroopan yhteisön ja Amerikan yhdysvaltojen hallituksen välinen tieteellistä ja teknologista yhteistyötä koskeva sopimus,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta sopimus, jolla uusitaan Euroopan yhteisön ja Amerikan yhdysvaltojen hallituksen välinen tieteellistä ja teknologista yhteistyötä koskeva sopimus uudeksi viiden vuoden jaksoksi.
   Sopimuksen teksti on tämän päätöksen liitteenä.
   2 artikla
   Neuvoston puheenjohtaja valtuutetaan nimeämään henkilö, jolla on valtuudet allekirjoittaa sopimus, jotta ilmaistaan yhteisön suostumus sitoutua sopimukseen.

      Tehty Luxemburgissa 4 päivänä lokakuuta 2004.

            Neuvoston puolesta

            Puheenjohtaja

         A. J. DE GEUS

      (1)  Lausunto annettu 16. joulukuuta 2003 (ei vielä julkaistu virallisessa lehdessä).

      (2)  EYVL L 284, 22.10.1998, s. 35.
   SOPIMUS
   Euroopan yhteisön ja Amerikan yhdysvaltojen hallituksen välisen tieteellistä ja teknologista yhteistyötä koskevan sopimuksen uusimisesta
   EUROOPAN YHTEISÖ (jäljempänä ”yhteisö”),
   ja
   AMERIKAN YHDYSVALTOJEN HALLITUS,
   jäljempänä ”osapuolet”, jotka
   OTTAVAT HUOMIOON tieteen ja teknologian merkityksen taloudelliselle ja sosiaaliselle kehitykselleen,
   OVAT TIETOISIA siitä, että yhteisö ja Amerikan yhdysvallat harjoittavat tutkimukseen ja teknologiseen kehittämiseen liittyviä toimia useilla yhteisen edun mukaisilla aloilla ja että kumpikin hyötyy vastavuoroisesta osallistumisesta toistensa tutkimus- ja kehittämishankkeisiin,
   OTTAVAT HUOMIOON Euroopan yhteisön ja Amerikan yhdysvaltojen hallituksen välisen tieteellisestä ja teknologisesta yhteistyöstä 5 päivänä joulukuuta 1997 Washingtonissa allekirjoitetun sopimuksen, jonka voimassaolo päättyy 13 päivänä lokakuuta 2003,
   HALUAVAT jatkaa yhteistyötään tieteen ja teknologian alalla sopimuksen puitteissa,
   OVAT SOPINEET SEURAAVAA:
   1 artikla
   Euroopan yhteisön ja Amerikan yhdysvaltojen hallituksen välinen tieteellisestä ja teknologisesta yhteistyöstä 5 päivänä joulukuuta 1997 Washingtonissa allekirjoitettu sopimus, jonka voimassaolo päättyy 13 päivänä lokakuuta 2003, uusitaan viideksi vuodeksi.
   2 artikla
   Tämä sopimus tulee voimaan päivänä, jona osapuolet ilmoittavat kirjallisesti toisilleen siitä, että sopimuksen voimaantuloon tarvittavat sisäiset menettelyt on saatettu päätökseen.
   3 artikla
   Tämä sopimus on laadittu kahtena kappaleena englannin, espanjan, hollannin, italian, kreikan, portugalin, ranskan, ruotsin, saksan, suomen ja tanskan kielellä, ja kaikki tekstit ovat yhtä todistusvoimaiset.

            Euroopan yhteisön puolesta

            Amerikan yhdysvaltojen hallituksen puolesta


title: 2014/55/EU: Euroopan keskuspankin päätös, annettu 27 päivänä joulukuuta 2013 , Euroopan keskuspankin tilinpäätöksestä annetun päätöksen EKP/2010/21 muuttamisesta (EKP/2013/52)

text:
               4.2.2014

               FI

               Euroopan unionin virallinen lehti

               L 33/7

      EUROOPAN KESKUSPANKIN PÄÄTÖS,
   annettu 27 päivänä joulukuuta 2013,
   Euroopan keskuspankin tilinpäätöksestä annetun päätöksen EKP/2010/21 muuttamisesta
   (EKP/2013/52)
   (2014/55/EU)
   EUROOPAN KESKUSPANKIN NEUVOSTO, joka
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 26.2 artiklan,
   sekä katsoo seuraavaa:

               (1)

               Päätöksessä EKP/2010/21 (1) säädetään Euroopan keskuspankin (EKP) tilinpäätöksen laatimisesta.

               (2)

               Päätöksen EKP/2010/21 24 artiklassa säädetään, että jos päätöksessä EKP/2010/21 ei säädetä erityisestä kirjaamistavasta eikä EKP:n neuvosto päätä toisin, EKP noudattaa EKP:n toimintaan ja kirjanpitoon soveltuvia Euroopan unionin hyväksymien kansainvälisten IAS-tilinpäätösstandardien mukaisia arvostamisperiaatteita.

               (3)

               Työsuhteen jälkeisten etuuksien vakuutusmatemaattisten voittojen ja tappioiden kirjaamiseen osalta EKP soveltaa IAS 19:ää (työsuhde-etuudet) corridor-lähestymistavan mukaisesti.

               (4)

               IAS 19:ää on muutettu ja sitä sovelletaan 1 päivänä tammikuuta 2013 tai sen jälkeen alkaviin tilivuosiin. Muutetussa IAS 19:ssä corridor-lähestymistapa on poistettu.

               (5)

               Päätöksen EKP/2012/21 liite I olisi muutettava siten, että siihen sisällytettäisiin työsuhteen jälkeisten etuuksien osalta etuuspohjaisen nettovelan (tai -omaisuuserän) uudelleen määrittämisen tulosten kirjaaminen EKP:n taseen vastattavaa-puolelle kohtaan 14 ”arvonmuutostilit”.

               (6)

               Päätöstä EKP/2010/21 olisi näin ollen muutettava vastaavasti,

         ON HYVÄKSYNYT TÄMÄN PÄÄTÖKSEN:
   1 artikla
   Muutos
   Päätöksen EKP/2010/21 liite muutetaan näiden suuntaviivojen liitteen mukaisesti.
   2 artikla
   Voimaantulo
   Tämä päätös tulee voimaan 30 päivänä joulukuuta 2013.

      Tehty Frankfurt am Mainissa 27 päivänä joulukuuta 2013.

            EKP:n puheenjohtaja

         Mario DRAGHI

      (1)  Päätös EKP/2010/21 Euroopan keskuspankin tilinpäätöksestä, annettu 11 päivänä marraskuuta 2010 (EUVL L 35, 9.2.2011, s. 1).

      LIITE
      Muutetaan päätöksen EKP/2010/21 liite I seuraavasti:

                  1)

                  Korvataan ”velat”-tasetaulukon tase-erässä 14 (”arvonmuutostilit”) ”tase-erien sisältöluokat” -sarake seuraavasti:

                              ”a)

                              Arvonmuutostilit, jotka johtuvat kullan, euromääräisten arvopapereiden, valuuttamääräisten arvopapereiden ja optioiden hintamuutoksista; markkinahintaisesta arvostuksesta johtuvat korkoriskijohdannaisiin liittyvät arvostuserot; arvonmuutostilit, jotka johtuvat valuuttakurssimuutoksista kaikissa nettovaluuttapositioissa, mukaan lukien valuuttaswapit ja -termiinit sekä erityiset nosto-oikeudet.
                              Erityiset arvonmuutostilit, jotka koskevat EKPJ:n perussäännön 48.2 artiklan mukaisia osuuksia sellaisten jäsenvaltioiden kansallisilta keskuspankeilta, joita koskeva poikkeus on kumottu. Katso 13 artiklan 2 kohta.

                              b)

                              Työsuhteen jälkeisten etujen osalta etuuspohjaisen nettovelan (tai omaisuuserän) uudelleen määrittämisen tulos, joka on seuraavien alaerien nettopositio:

                                          i)

                                          vakuutusmatemaattiset voitot ja tappiot etuuspohjaisen velvoitteen nykyarvon mukaan

                                          ii)

                                          järjestelyyn kuuluvien varojen tuotto lukuun ottamatta etuuspohjaisen nettovelan (tai -omaisuuserän) nettokorkoon sisältyviä määriä

                                          iii)

                                          omaisuuserän enimmäismäärän vaikutuksen muutokset lukuun ottamatta etuuspohjaisen nettovelan (tai -omaisuuserän) nettokorkoon sisältyviä määriä”.

                  2)

                  Korvataan ”velat”-tasetaulukon tase-erässä 14 (”arvonmuutostilit”) ”arvostusperiaatteet”-sarake seuraavasti:

                              ”a)

                              keskihinnan ja markkina-arvon välinen arvostusero, valuutan muuntamisessa käytetään markkinakurssia

                              b)

                              24 artiklan 2 kohdan mukaisesti”.


title: Europolin hallintoneuvoston päätös, tehty 9 päivänä huhtikuuta 2009 , Europolin ehdoista ja menettelyistä niiden määrien mukauttamiseksi, jotka on mainittu Europolin hallintoneuvoston 16. marraskuuta 1999 tekemän päätöksen liitteessä Europolin henkilökunnalle Europolille maksettavien palkkojen ja lisien veroista

text:
               25.4.2009

               FI

               Euroopan unionin virallinen lehti

               L 105/18

      EUROPOLIN HALLINTONEUVOSTON PÄÄTÖS,
   tehty 9 päivänä huhtikuuta 2009,
   Europolin ehdoista ja menettelyistä niiden määrien mukauttamiseksi, jotka on mainittu Europolin hallintoneuvoston 16. marraskuuta 1999 tekemän päätöksen liitteessä Europolin henkilökunnalle Europolille maksettavien palkkojen ja lisien veroista
   (2009/346/EY)
   EUROPOLIN HALLINTONEUVOSTO, joka
   ottaa huomioon Euroopan unionista tehdyn sopimuksen K.3 artiklan ja Europol-yleissopimuksen 41 artiklan 3 kohdan perusteella tehdyn Europolin, sen elinten jäsenten sekä Europolin apulaisjohtajien ja työntekijöiden (1) erioikeuksia ja -vapauksia koskevan pöytäkirjan ja erityisesti sen 10 artiklan,
   sekä ottaa huomioon seuraavaa:

               (1)

               Neuvosto päätti 6. huhtikuuta 2009 hyväksyä Europolin toimihenkilöiden palkkoihin ja palkkioihin 1,7 prosentin korotuksen, joka tuli takautuvasti voimaan 1. heinäkuuta 2007.

               (2)

               Hallintoneuvosto päätti 9. huhtikuuta 2009 toimeenpanna korotukset, joista mainitaan hallintoneuvoston 16. marraskuuta 1999 (2) antaman päätöksen liitteen 4 artiklassa, prosenttimääräisesti samansuuruisina ja samasta päivästä lähtien kuin neuvosto on niistä päättänyt 6. huhtikuuta 2009 1 kohdan mukaisesti.

               (3)

               Hallintoneuvoston saman, 9. huhtikuuta 2009 tekemän päätöksen mukaisesti vahvistetut määrät julkaistaan Euroopan unionin virallisessa lehdessä,

         ON PÄÄTTÄNYT SEURAAVAA:
   1 artikla
   Voimaantulopäivästä 1. heinäkuuta 2007 alkaen

               1.

               Europolin hallintoneuvoston 16. marraskuuta 1999 antaman päätöksen liitteen 4 artiklan ensimmäisessä lauseessa mainittu summa muutetaan 115,61 euroksi.

               2.

               Europolin hallintoneuvoston 16. marraskuuta 1999 tekemän päätöksen liitteen 4 artiklaan sisältyvässä taulukossa euroina esitetyt summat muutetaan seuraavanlaisiksi:

                           8 % 115,61–2 036,45 euron summissa

                           10 % 2 036,46–2 804,90 euron summissa

                           12,5 % 2 804,91–3 214,56 euron summissa

                           15 % 3 214,57–3 650,62 euron summissa

                           17,5 % 3 650,63–4 060,32 euron summissa

                           20 % 4 060,33–4 457,42 euron summissa

                           22,5 % 4 457,43–4 867,09 euron summissa

                           25 % 4 867,10–5 264,21 euron summissa

                           27,5 % 5 264,22–5 673,87 euron summissa

                           30 % 5 673,88–6 070,99 euron summissa

                           32,5 % 6 071,00–6 480,66 euron summissa

                           35 % 6 480,67–6 878,40 euron summissa

                           40 % 6 878,41–7 288,09 euron summissa

                           45 % yli 7 288,10 euron summissa.

         2 artikla
   Tämä päätös julkaistaan Euroopan unionin virallisessa lehdessä.
   3 artikla
   Tämä päätös tulee voimaan sen hyväksymistä seuraavana päivänä.

      Tehty Haagissa 9 päivänä huhtikuuta 2009.

         Viktor ČECH

            Hallintoneuvoston puheenjohtaja

      (1)  EYVL C 221, 19.7.1997, s. 2.

      (2)  EYVL C 65, 28.2.2001, s. 6.